ኢትዮጵያ በሶማሊያ የጸጥታ ጉዳይ ላይ እያደረገች ያለውን የሰላም ተልእኮ አጠናክራ እንድትቀጥል ተጠየቀች
– ኢትዮጵያ በሶማሊያ የጸጥታ ጉዳይ ላይ እያረገች ያለውን የሰላም ተልእኮ አጠናክራ እንድትቀጥል የጁባላንድ መስተዳድር ፕሬዝዳንት ጠየቁ።የጁባላንድ መስተዳድር ፕሬዝዳንት አህመድ መሃመድ ኢስላም ከጠቅላይ ሚኒስትር ሃይለማሪያም ደሳለኝ ጋር አዲስ አበባ ውስጥ በተወያዩበት ወቅት ኢትዮጵያ ለሶማሊያ ሰላምና ጸጥታ እስካሁን ላደረገችው ሁሉን አቀፍ ድጋፍ አመስግነዋል።ፕሬዝዳንት እንዳሉት ኢትዮጵያ በምስራቅ አፍሪካ የልማት በይነ መንግስታት/ኢጋድ/አማካኝነት ለሶማሊያ ህዝብ ሰላምና ብልጽግና እንቅፋት የሆነውን አልሸባብን በማዳከም ረገድ እያደረገች ያለውን አስተዋጽኦ አድንቀዋል።ለሶማሊያ ዘላቂና አስተማማኝ ጸጥታን ለማረጋገጥ ኢትዮጵያ ከአለም አቀፉ ማህበረሰብ ጋር በመሆን የጀመረችውን የሰላም ተልእኮ አጠናክራ እንድትቀጥልም ጠይቀዋል።እንደ ፕሬዝዳንቱ ገለጻ ከሆነ ለሶማሊያ ህዝብ ሰላምና አንድነት ብቸኛ አማራጭ የሆነውን የፌደራሊዝም ስርዓት በአገሪቱ ለመዘርጋት በሚካሄደው ጥረት ኢትዮጵያ የመሪነት ሚና መጫወት ይገባታል።ጠቅላይ ሚኒስትር ሃይለማሪያም ደሳለኝ በበኩላቸው ኢትዮጵያ ከዚህ ቀደም እንደምታደርገው ሁሉ ለሶማሊያ ሰላምና መረጋጋት ሁለገብ ድጋፏን አጠናክራ እንደምትቀጥል አረጋግጠዋል።በተያያዘ ዜና ጠቅላይ ሚኒስትር ሃይለማሪያም ደሳለኝ ከእስራኤል የግብርና ልማት ሚኒስትር ያኢር ሻሚር ጋር የሁለቱን አገራት ንግድ ግንኙነት ማጠናከር በሚቻልበት ጉዳይ ላይ መክረዋል።ኢትዮጵያ በምስራቅ አፍሪካ ክፍለ አህጉር በተለይም በሶማሊያ እና በደቡብ ሱዳን ሰላም እንዲሰፍን እያደረገች ያለውን ጥረት አገራቸው በጽኑ እንደምትደግፍ ተናግረዋል።ኢትዮጵያና ግብፅ ከታላቁ የህዳሴ ግድብ ጋር ተያይዞ የጋራ መግባባት ላይ እንዲደርሱ አገራቸው የበኩሏን አዎንታዊ አስተዋፆኦ ለማድረግ ዝግጁ መሆኗን መናገራቸውን የሁለቱን ባለስልጣናት ውይይት የተከታተሉ የውጭ ጉዳይ ሚኒስቴር ከፍተኛ ዲፕሎማት ለጋዜጠኞች ተናግረዋል።